Perussuomalaisten puheenjohtaja Jussi Halla-aho vierittää nyt Sipilän hallituksen enemmistöä.

Perussuomalaisten puheenjohtaja Jussi Halla-aho. ESKO JÄMSÄ/AOP

Perussuomalaisista lähteneitä Uuden vaihtoehdon tai nykyisin Sinisen tulevaisuuden kansanedustajia houkutellaan nyt väellä ja voimalla takaisin perussuomalaisten eduskuntaryhmään.

Ensimmäinen takaisinmuuttaja on Ritva " Kike " Elomaa, joka ilmoitti harkinneensa asian huonosti ja siirtyvänsä takaisin perussuomalaisten ryhmään. Elomaa seisoi tiedotustilaisuudessa perussuomalaisten puheenjohtajan Jussi Halla-ahon rinnalla, mutta ei suostunut vastaamaan kysymyksiin tai perustelemaan laajemmin loikkiaan.

Kike Elomaa on toisen polven loikkaaja. Elomaan isä Arvo Sainio oli aikoinaan perussuomalaisten edeltäjän SMP:n kansanedustaja, joka loikkasi 1970-luvun alussa ryhmänsä enemmistön mukana uuteen Suomen kansan yhtenäisyyden puolueeseen (Skyp), Sainio loikkasi kuitenkin vielä takaisin SMP:hen ja lopulta vielä uudelleen Skyp:iin. Sainion suoritusta kutsuttiin tuolloin kolmiloikaksi.

Perussuomalaisten keskinäiset loikkaukset olisivat muutoin vaaratonta kansanhuvia, mutta nyt niillä on politiikan ytimeen osuva tavoite: perussuomalaisten puheenjohtaja Jussi Halla-aho aikoo viedä Sipilän hallitukselta enemmistön eduskunnassa.

Vyörytys alkoi heikoimmasta lenkistä ja muitakin empijöitä varmasti riittää. Halla-ahon hanketta tukee julkaistut ensimmäiset kannatusmittaukset, joissa perussuomalaiset ovat säilyttäneet kannatustasonsa kun taas Siniselle tulevaisuudelle näytetään muutaman prosentin lukuja.